钦定古今图书集成/明伦汇编/官常典/第293卷 > 赵彦倓
## 钦定古今图书集成/明伦汇编/官常典/第293卷 > 赵彦倓

按《宋史》本传：“彦倓，字安卿，彭城侯叔褧曾孙也。父公
广，饶州太守。彦倓初调溧阳尉，邑民潘氏兄弟横邑
中，号三虎，畜僮仆数百，邑官莫敢谁何。彦倓白其守，
治之，缚潘氏昆弟，正其罪。改扬州司户，摄狱掾，有告
主藏吏盗钱馀千万，治之急，吏泣请死，彦倓察其情，
屏人问，则诸吏共贷也。乃许自首，免罪一日而毕。改”
平江府推官，摄宜兴县。县自中兴后，预借民明年税，
民挟此得慢其令。彦倓请禁预借，邑遂易治。知临安
於潜县，县胥往往通台省吏，得肆其奸。彦倓执其黠
者械送府，台省吏从中救之，彦倓力争，竟抵胥罪。浮
桥屡以水败，彦倓梁以石，民免溺死。升临安府通判。
开禧初，知兴国军。岁旱蝗而军需益急，属邑令吴格
负上供银尤多，彦倓坐累贬秩，格愧谢，彦倓曰：“属时
多艰，宜宽民力，以崇根本，何谢为？”溃卒据外城为变，
彦倓募能斩捕者赏之，既而各斩首以献，散其馀党。
累迁湖南运判。徭人罗孟传反，累岁不能平，彦倓谓
帅臣曰：“徭人仇杀，乃其常情，况主断不平，是激之使
叛也。能遣谍者离其党与，俾还自相仇，破之易矣。”帅
从其计，遂降。孟传寻知绍兴府。楮价轻，彦倓权以法，
民便之。复鹿鸣礼，置兴贤庄以资其费。筑捍海石塘，
亦置庄以备增筑。会旱，饥民聚陂湖中，彦倓取死囚
羃首刖足，徇于众曰：“此劫菱藕者也。”遂散其众。乃第
民高下，损其税有差，免输湖籍田米。举缗钱四十万
以助“荒政，民赖以济。”诏改太府少卿，迁显谟阁、知太
平州，调江西转运使。嘉定十一年卒于官，年六十四。